Målmand Tadeas Galansky blev skudt i sænk og blev inden tredje periode udskiftet med Aphiwat S. Iversen. - Katastrofe. Ganske enkelt. Det var pinligt. Vi blev kørt ud på røv og albuer. De var både fire og fem gear bedre end os. De kunne sagtens have vundet med flere mål. De var langt bedre end os, lyder den skarpe kritik fra kaptajn Rasmus Søndergaard til Kanal Frederikshavn. 8-2 vandt topholdet over høgene, som allerede efter 11 minutter var nede med 0-3. Kristian Jensen reducerede i begyndelsen anden periode, men stillingen var alligevel 6-2 til nordsjællænderne inden de sidste 20 minutter. Mads Larsen reducerede til 2-4. Aphiwat S. Iversen blev passeret to gange i kampens sidste tre minutter, og dermed vandt Rungsted Seier Capital med 8-2. - "Api" stod fint nok. Han havde svære vilkår. Det var ikke hans skyld, at der blev lavet to mål mod ham, siger Rasmus Søndergaard. Rungsted er nu syv point foran Frederikshavn på andenpladsen. Høgene kan dog blive overhalet af både SønderjyskE og Aalborg, som har har spillet en kamp mindre. White Hawks er i de seneste fire kampe blevet passeret 20 gange. Heldigvis er der nu landsholdspause. Næste kamp for White Hawks' vedkommende er 16. november hjemme mod Odense.

Referat:
Frederikshavn White Hawks led sæsonens største nederlag i topopgøret mod Rungsted Seier Capital. Kaptajn lægger sig fladt ned.